ce ky hu ru ru cs ce ky ky ky ky ky ky ky ky ky ky ky ky ky ky ky ky ky ky ky ru ru ky tt ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky ru
"Алиби", 02.04.08 - 4-бет: Деги канча маскањыз бар, Эшимканов мырза?...•
Сиз убагында оппозициянын көч башында туруп, президент Бакиев жана анын тегерегиндегилерге курч сөздөр менен ачуу фактыларды айтып, катуу сындап келгенсиз. Мисалы - Жалал-Абад банкынын тонолушун абдан кенен факты менен элге жайдыңыз, "президент Бакиевдин уулу Максим Манас аэропортунун учуу тилкесинен Интерполдо издөөдө жүргөн Березовский менен жашыруун жолугуп, экөө Ысык-Көлгө учуп кетти" - дедиңиз коомчулукка. Березовский болсо Путин менен Медведевдин элдешкис душманы.
Андан улай "бир тууган генерал Конгантиевдер криминалдар менен чаламандын чак түшүндө кафелерде чогуу жүрүшөт" - деп айтып чыктыңыз, ошол эле убакта президент Бакиевди "боксер" - деп коомчулукка жайдыңыз.
Мелис Асаналиевич, сизге суроо, сиз бул "острый" фактыларды кайдан алдыңыз? Бул далилдүү фактыларбы? Аларды элге чын ниетиңизден жайдыңызбы? Же, жеке кызыкчылыгыңыздын таасири күч болдубу?
Андан кийин, илгертен жакшылык-жамандыкта чогуу жүргөн, оппозициядагы досторуңуз Ө.Текебаев, Т.Сариевди баш кылып "силердин эмне кылып жүргөнүңөрдү билем. Кимден эмне алганыңарды, эмне жасаганыңарды да билем. Жоопко тартылып каласыңар" -деп коркуттуңуз. Алардын мыйзам бузган иштерин билип, жанында чогуу жүрсөңүз, анда сиз дагы жооп беришиңиз керек да, туурабы?
КТРдин "эпицентр" деген телеберүүсүнөн чыктыңыз да, өзүңүзгө-өзүңүз таамай "менин эки маскам (жүзүм) бар" деп мүнөздөмө бердиңиз. Президент К.Бакиевге кайсы маскаңыз менен кирип чыгасыз "приемго"?
КТРди "Акаевдин кара жашиги" деп аябай сындап келдиңиз эле, президент К.Бакиев акылдуу киши экен "бакылдаган текени, суу кечкенде көрсүн" дегендей кылып, сизди, ошол УТРКга (кара жашикке) жетекчи кылып отургузду.
Сиз барарыңыз менен УТРК да ызы-чуу башталды да калды. Реформаны сиздей адам жасабайт, реформаны ишке ашырыш үчүн креативдүү адамдар керек.
"Мал ээсин тартпаса арам өлөт" болуп сиз менен удаа орун басарыңыз Кыязов чыкты коомчулукка жар салып, "Текебаев мени бачабаздык кылып коем" деп айтты деп… Орун басарыңыздын деңгээли, жүрүш -турушу кандай неме деги, уяты бар кишиби? Телевизордон көрбөдүкпү Текебаевдин артынан чуркап барып, провокация кылып, өзү тийишип, асылбадыбы кетип баратса. Кайра бери бурулуп эле, "бачабаздын" кейпин кийип, өзүнө-өзү интервью уюштурду.
"Бачабаздык" бул практикада колдонула турган юридикалык термин. Орун басарыңыз Кыязовду, "сөзүңүздүн чын же төгүнүн тактап алалы. Дүйнөгө белгилүү "детектор лжи" деген апаратура бар, ошондон өтүңүз" - десе, артын карабай дыргаяктап качты. Ушак сөз уюштурган үчүн качты да.
Өнүккөн өлкөлөрдү айтпай эле коелу, коңшу өлкөлөрдүн телекомпанияларынын жетекчилеринин деле оюна эмес, түшүнө да кирбейт болуш керек,адамдарга мындай ылай мамиле жасоо.
Текебаев болсо өзүнүн адалдыгын, тазалыгын коом алдында далилдеп берди, "детектор лжи" аркылуу.
Мелис Асаналиевич, коомчулуктун демократиялык жол менен өсүп - өнүгүшүнө чындап эле өз салымыңызды кошкуңуз келсе, анча-мынча креативдүү болсоңуз, прогрессти самасаңыз, анда эмне үчүн эл көрүүгө, угууга суусап турган Элдик парламенттин ишин УТРК дан чагылдырбайсыз? Сиз өзүңүз УТРКны сындаганда ушул максаттарды, талаптарды элден өзгөчөлөнүп, айтып жүрбөдүңүз беле? Элдик парламенттин (демек элдик жыйындын) максаты - коомчулукка коомдогу терс же позитивдүү өзгөрүүлөрдү - чындыкты айтып чыгуу, жеткирүү деп түшүнөм б.а. президент Бакиевге позитивдүү жардам берүү. Президент болсо Элдик парламенттин мындай максатын бир колдоп эмес, кош колдоп колдойт деп ойлойм, себеби 24-март 2005-жылкы окуядан кийин, ал эл алдында ант бербеди беле, "жаңыланабыз" - деп. Ошондо, өзгөчө УТРКда прогресс, өзгөрүү болбосо, коомчулукта позитивдүү жылыш болбойт деп өзгөчө белгилеп айтканы бар, а сиз болсо президентти элдин алдында аябай уятка калтырып атасыз, себеби УТРКда эч кандай позитив - өзгөрүү жок.
Түнкү коммерциялык эки сааттык концерт уюштуруп коюп, ошону менен жаңыландык десеңиз, бул чоң жаңылыштык, сиздей тажрыйбалуу экс-саясатчы үчүн.
Айтыңызчы экс-саясатчы, экс-депутат катары, азыркы депутаттар легитимдүүбү? Себеби, азыркы күнгө чейин шайлоонун жыйынтыгы жок. Дүйнөдө ушундай терс-шылдың фактыны угуп, көрдүңүз беле?
Консоттун экс-төрайымы, азыркы вице-спикер Чолпон Баекованын тушунда эки жолу одоно процедуралык мыйзам бузуу менен эки айда эки жолу Конституциялар кабыл алынды (шылдың). Ч.Баекова болсо милдеттүү, мыйзамдуу эч кандай чара көргөн жок (правовое бездействие). Сиз К.Карабеков экөөңүздөр арыз менен кайрылганда гана ойгонду, эсине келди. К.Карабеков экөөңүздөр мындан 7-8-жыл мурун кайрылсаңыздар болмок экен Ч.Баековага арыз менен. Үчөөңүздөрдүн ымалаңыздар жакшы турбайбы көрсө, билинип калды.
Кыргыздын мыкты, элдик уулдары Ө.Текебаев, Т.Сариев, А.Жекшенкулов, М.Ниязовдор коомчулуктун башында туруп "элдик парламентти" (жыйынды) түзүп чыккандарынын туура экендигин ушундан билиңиз, коомчулук да билип коюшу абзел, мына төшүн каккан Россия коомчулугу да ушул жолго түштү. Мындан тышкары, дүйнөдөгү эң демократиялуу деген АКШнын элчиси Мари Йованович да АКШнын атынан, өзүнүн атынан да өзгөчө позитивдүү колдоого алды. Ошондой эле ушундай позитивдүү колдоону Германия мамлекети да өз элчилиги аркылуу билгизди. Ал эми президент Бакиевдин уулу Максимди, ошондой эле бир тууган генералдар Конгантиевдерди жалган фактылар менен элге жайгандыгыңыз үчүн, эгер алар сизди сотко беришсе, утулуп калгандан коркпойсузбу, уят болуп?
Бизде азыркы учурда эмне үчүн саясий аренада туруксуздук? Себеби, саясат чөйрөсүнө туруксуз, сойку-сайпаналар көп кирип кетишкен, деп ойлойм.
Кыргызстандын калкы мындан бир жыл мурда эле Жогорку Кеңеште Жусуп Иманалиев деген депутат болгон десе балыктай көздөрүн бакырайтып, ооздорун аңырдай ачаары анык. Бирок, ырасында эле мындай депутат болгон. Аны биринчи иретте, Майрам Акаева эжекебиздин карачечекей сиңдиси Аязгүл Саркишева, алардын белдемчисин көтөрүп, бет майын даярдап жүгүрүп да, бүгүлүп да жүргөн Тойчубек Касымов, Кеңеш Карачалов сыяктуу өткөн күндөрдүн "баатырлары", бүгүнкү күндө деле Бакиев базарында доорону жүрүп турган А.Ширшов өңдүү "энергобарондор", Ж.Чынаев, К.Сатымкулов сыяктуу "Арзыматтар" элдин убалына түкүрүп туруп депутаттыкка түртүп келишкен.
Үч жылга чукул убакыт Жусуп "баатыр" "балык" болуп Жогорку Кеңеште отуруп берди. Жумшак креслого шымын өйкөгөндөн башка кыргызды мындай кой, өзүн депутатымын деп эсептеген Бакай-Аталыктардын кулагын кубандырар курчураак сөз айтканга да жарай алган жок. "Жарым депутаттан" жыргаган эмне чыкмак эле? - деп Бакай-Ата эли эчак эле андан күдөрүн үзүп койгон эле.
Көрсө, күдөрдү бекер үзүшүптүр. Өткөн жылдын декабрь айынан бери казак талаасындагы камгактай болгон экс-депутатыбыз "Ак Жол" партиясынын каалгасын жадагалса жарытылуу кагалбай, он чакты күн саксактап жүрүп, үмүтү үзүлгөндө "Туран" партиясына туу болуп берчүдөн бетер анын лидерлерин коштоп туурадан чыккан. Жүрө-жүрө алардын да башын аттап, кайрадан "Ак Жолго" "катардагы жоокер" болуп илешти. Эмнени эңшерип жиберет деп үмүт байлаганын ким билсин, Ак-Жолчулар айласы куруганда Иманалиевди медер тутуп шайлоого аттанышты. Баракелде…
"Экс жарым депутаттын" Бакай-Аталыктарга кадырын ушундан эле билиңиз, районду мындай кой, 16-декабрдагы шайлоодо өзү тулуп-өскөн Өзгөрүш айлынын эбин таба албай, "Ак Жолду" аңга түшүрдү. С.Жоробеков баштаган жолборстордун катарында Ж.Иманалиевдин "имиджи" ит байлаган жипче болгон жок. Эл "Ата Мекенди" колдоп кетти.
Колтойгон айылды айтпайлы, кошуналарына тили өтпөгөн адамды "кожолукка" салган "Ак Жолчуларга" дабаракелде. Бир эсептен, буга деле таңкалыштын кереги жок, ошол убакта алардын "кожолорунун" көпчүлүгү эчак эле колдонуудан чыгып калган "запчасттар" эмес беле.
Бүгүн ошолор кыйчылдап-кыртылдаса да кайтадан баш көтөрө баштагандай. Же "Ак Жолдун" болгон "адам ресурстары" ошолор менен бүтүп баратабы?
Нооруз майрамынын алдында Ж.Иманалиев, аны коштогон экөө-үчөө болуп Бакай-Ата кыштагында чогулуш өткөрүшүп Ата Мекенчилерди айда-а шыбашып, митинг, пикет болгон жерлерди алты чакырым жерден айланып өтүүгө үндөшүп, айыл өкмөттөрүнө топ, тор тапшырып, алардын көңүлүн алуу расмисин жасашты. Таңкалычштуусу, Конституцияда кашкайып жазылып турган укуктарын Бакайаталыктарга ыраа көрбөй, аларды малга айланткысы келет окшойт. Андан көрө, бир кездеги штаб жетекчиси, санаалашы К.Сатымкулов экөөлөп он жылдан бери оңолбогон Орловкадагы кант заводун оң жолго койсо элге чоң олжо болбойт беле…
"Ак Жолго" түшкөн Ж.Иманалиевге окшогондорду оң жолго салуу үчүн Б.Шерниязовдун мөртөй-шөртөй "профилактикасы" керек окшойт.
Ау-у Б.Шерниязов, кайда жүрөсүң?
Талас элинин курултайынын кайрылуусу!
Азыркы бийлик 3 жыл мурда элге кайрылып, 2-3 жылдан кийин жашооңордо сезилээрлик өзгөрүүлөр болот деп убадасын берген. Ошол мезгил да өтүп бара жатат, бирок элдин жашоо шарты жакшырмак түгүл начарлагандан начарлоодо. Күнүмдүк керектелүүчү товарлардын баалары кескин түрдө өсүп, эл кымбатчылыктын азабын тартып жатат. Өзгөчө жакыр жашаган үй-бүлөлөрдүн, майыптардын жана пенсиядагылардын көргөн күндөрү адам чыдагыс. Өлкөдө болсо жумушсуздук өкүм сүрүп, жүз миңдеген кыргыз атуулдары иши жок, күнүмдүк оокат, кара курсактын айынан чет өлкөлөргө тентишип, кулчулукту баштарынан кечиришүүдө. Кырчындай болгон кыргыз жаштары он гүлүнүн бир гүлү ачылбай, киндик кан тамган кыргыз жеринен түбөлүк айрылышып, сырт жерлерде ажал табышууда. Алардын убал - сообун азыркы бийлик ойлоп да койгон жок.
Мындан үч жыл мурун жаркын үмүт, жакшы тилек менен ишеним артып, президент кылып К.Бакиевди шайладык эле. Ошол үмүт, тилек акталган жок! К.Бакиев башкарган убакыт ичинде элдин ынтымагы ыдырап, мамлекет ачыктан ачык түндүк-түштүккө бөлүндү. Экономикабыз өнүкпөй эле кымбатчылыктын сазына батты. Кадрдык чоң кемчиликтер кетирилип, эл бийликке болгон ишенимин толук жоготту.
К.Бакиев жеке бийлигин чыңдоо менен алек болуп жатат. Анын далили катары мыйзамсыз Референдум өткөрүп, элдин каалоосу менен эсептешпей, өзүнө ыңгайлуу Конституция кабыл алдырды. Натыйжада, кыргыз элинин кол тийгис мурасы болгон жаратылыш байлыктары (анын ичине кен байлыктары кирет) жеке менчикке бериле турган болуп калды.
Өзү башында туруп "Ак жол" партиясын түзө коюп, Парламенттик шайлоодогу элдин добуштарын уурдоо аркылуу бийликтин бир бутагы Мыйзам чыгаруу бийлигин өзүнө толук баш ийдирип алды.
Негизсиз Конституцияга таянып баардык деңгээлдеги сотторду өзү дайындай баштады. Бул болсо бийликтин дагы бир бутагы болгон Сот бийлигин жалгыз өзүнө толук баш ийдиргенин далилдейт.
Бир сөз менен айтканда, мамлекетте болгон баардык бийликтерди жалгыз К.Бакиев менчиктештирип алды.
Кыргыз мамлекетинин стратегиялык тармагы болгон, энерго секторду сатууну К.Бакиев колдоп, азыркы күндөрү катуу киришип жатат.
Өлкөбүздүн түштүгүндөгү чек араларыбызды бузуу менен өзбек жана тажик кошуналарыбыз кыргыз жерлерин массалык түрдө басып алып ,отурукташууда. Мындай көрүнүш эртедир - кечтир түштүктө "Косово" сыяктуу маселени жаратышы толук мүмкүн.
Кыргыз элинин мурасы, кыргыз жеринин бермети болгон Ысык-Көлүбүз болсо, күн санап чет элдиктердин ээлигине айланууда. Бир нече пансионаттар, айтылуу Каркыра жайлоосу жакын арада казак туугандарга берилээри малым болуп калды.
Талас элине байланышкан маселе жөнүндө сөз кылсак, "Жерүй", "Андаш" сыяктуу 30дан ашык алтын кендери, Маймактагы карьер ушул күндө талашка түшүп турган чагы. Аларды иштетүү жөнүндө Талас элинен сурап койгон адам жок. Эгер экологиялык катастрофа болсо ага ким жооп берет?
Бүтүндөй кыргыз элинин сыймыгы, ыйык жерибиз Манас бабабыздын күмбөзүн сугалак ач көздөр алтын издөө шылтоосу менен тебелеп -тепсеп, казып жатышканда мамлекет башчысы катары К.Бакиев бир ооз каршы сөз айтып койгон жок.
Жогоруда айтылгандардын негизинде, Курултай төмөндөгүдөй чечим кабыл алат:
1. Кыргыз Республикасынын Президенти К.Бакиевге жана Жогорку Кеңешке ишеним көрсөтпөөнү Кыргыз Элинин курултайына алып чыгуу;
2. Коомдук парламенттин ишмердүүлүгүн колдоо;
3. Аксы окуясындагы күнөөлүүлөрдү тезинен сот жообуна тартуу;
4. "Маймак" карьерин Казакстанга бербөө.